प्रशासकीय अधिकृत नहुँदा लमही नगरपालिकामा कामकाज ठप्प
दाङको लमही नगरपालिकामा एक महिनादेखि प्रमुख प्रशासकीय अधिकृत विहीन भएको छ । चालु आर्थिक वर्षमा लमही नगरपालिकामा चार जना प्रमुख प्रशासकीय अधिकृत आउने र जाने भइरहेको छ ।
दिवाकर पोख्रेलदेउखुरी, वैशाख २५ गते । दाङको लमही नगरपालिकामा एक महिनादेखि प्रमुख प्रशासकीय अधिकृत विहीन भएको छ । चालु आर्थिक वर्षमा लमही नगरपालिकामा चार जना प्रमुख प्रशासकीय अधिकृत आउने र जाने भइरहेको छ । लमही नगरपालिका कार्यपालिका सदस्य र प्रमुख प्रशासकीय अधिकृतको विवादले लामो समयसम्म बस्न नसकेका प्रमुख प्रशासकीय अधिकृत सरुवा भएर जाने र आउने क्रम चलिरहेको छ । लमही नगरपालिकामा सरुवा भएर जाने र फेरि प्रमुख प्रशासकीय अधिकृत फर्केर आउने र ल्याउने क्रममा पनि चल्यो । लमही नगरपालिका प्रमुख प्रशासकीय अधिकृत गहेन्द्रबहादुर डाँगी तीनपटक सरुवा भएर जाने र आउने क्रम चलिरहेयाे । पछिल्लो पटक अर्जुनबहादुर थापा प्रमुख प्रशासकीय अधिकृत रुपमा कार्यरत रहे पनि उहाँले आफू बिरामी भएको भन्दै एक महिनादेखि विदामा हुनुहुन्छ । प्रमुख प्रशासकीय अधिकृत नहुँदा लमही नगरपालिकाको दैनिक कामकाजदेखि योजना फरफारकका कामहरू लथालिङ्ग अवस्थामा छ । चालु आर्थिक वर्षका योजनाहरू धमाधम काम भएर योजना फरफारकको समय अन्तिम चरणमा पुग्दा प्रमुख प्रशासकीय अधिकृत कार्यालयमा हाजिर हुन सकेका छैनन् । चालु आर्थिक वर्षमा काम सम्पन्न भएर भुक्तानी गर्नकै लागि ५० वटा फाइलहरू भुक्तानी कुरेर थन्किएका छन् । टोल विकास संस्था र निर्माण कम्पनी मार्फत योजनाका काम सम्पन्न भए पनि भुक्तानी हुन नसक्दा उपभोक्ता र निर्माण व्यवसायीहरू आक्रोशित छन् । लमही नगरपालिका वडा नम्बर ३ का जन निर्माण सेवाका प्रोप्राइटर शरद भण्डारीले आफूले काम सम्पन्न गरेको लामो समयसम्म पनि भुक्तानी नपाएकाले अब दबाबमूलक कार्यक्रम गर्ने चेतावनी दिनुभयो ।उहाँले भन्नुभयो, ‘काम सम्पन्न भएपछि पनि भुक्तानी पाउन सकिएको छैन, काम गर्ने मिस्त्रीहरूले मलाई सताउँछन्, अब आन्दोलन गर्नुको विकल्प छैन । यस्तै, उपभोक्ता समितिमा पनि रकम भुक्तानी नहुँदा ठूलो समस्यामा परेका छन् । ’भुक्तानीको समस्या मात्रै होइन कार्यालय प्रमुखविहीन भएपछि राजश्व सङ्कलनमा समेत प्रभाव परेको छ । नदीजन्य पदार्थलगायतबाट राजश्य सङ्कलन समेत नगरपालिका करिब असफल भएको छ । चालु आर्थिक वर्षमा अनुमानित गरेको राजश्व सङ्कलनको दर ज्यादै न्यून छ । नगरपालिकाले चालू आर्थिक वर्षमा ३३ करोड ८० लाख रुपियाँ राजश्व सङ्कलन गर्ने लक्ष्य लिए पनि अहिले त्यसको आठ प्रतिशत तीन करोड ३४ लाख रुपियाँ मात्रै राजश्व सङ्कलन भएको हो ।आर्थिक वर्ष समापन हुन दुई महिना मात्रै बाँकी रहँदा उक्त अपेक्षित राजश्व सङ्कलन हुन नसक्ने अर्थविज्ञहरु बताउँछन् । नगरपालिकामा सेवा प्रवाह बढाउन  लागि कार्यअवधि बढाएर बिहान ७ बजेबाट सेवा दिन थाले पनि कार्यालय प्रमुख नहुँदा सेवा प्रभाह प्रभावकारी हुन सकेको छैन । यस विषयमा लमही नगरपालिकाका प्रवक्ता मोहन गिरीले प्रमुख प्रशासकीय अधिकृतको छिट्टै व्यवस्थापन गर्न लागिएको बताउनुभयो । उहाँले भन्नुभयो, ‘नगर प्रमुख यही विषयलाई लिएर काठमाडौँमा हुनुहुन्छ, अब नयाँ प्रशासकीय अधिकृतको व्यवस्थापन गरेर सेवा प्रवाह गर्ने योजना बनेको छ ।’ 